钦定古今图书集成/明伦汇编/氏族典/第340卷 > 刘宣
## 钦定古今图书集成/明伦汇编/氏族典/第340卷 > 刘宣

按《元史刘宣传》：“宣字伯宣，其先潞人也，因出戍，留居
忻。金末避地于陕，后徙太原。宣居家孝友，张德辉荐
为中书省掾。至元十二年，为中书户部郎中，改行省
郎中。从丞相伯颜平江南，赞画居多，除知松江府。未
几，同知浙西宣慰司事，升江淮行省参议，擢江西湖东道提刑按察使。二十三年，入为礼部尚书，遂迁吏”
部。时将伐交趾，宣上言：“炎瘴之地，毒气害人，又粮运
不能办。”及再征日本，宣又上言：“海洋万里，我师无援，
万一不利，欲发救兵，其能飞渡耶？”帝嘉纳其言。二十
五年，由集贤学士除行台御史中丞。时江浙行省丞
相忙古台悍戾纵恣，常虑台臣纠言其罪，而尤忌宣
罗织。宣之子，系扬州狱。宣就逮，自刭于舟中。延祐四
年，从子自持上《宣行实》，追封彭城郡公，谥“忠宪。”